HOLOKAUST RÓMOV VO VÝTVARNÝCH DIELACH JOZEFA FEČA

Štátna vedecká knižnica v Prešove, dokumentačno-informačné centrum rómskej kultúry, Prešovský samosprávny kraj a Vihorlatské múzeum v Humennom Vás pozývajú na výstavu Holokaust Rómov vo výtvarných dielach Jozefa Feča.

Výstavu tvorí séria 11 malieb mladého rómskeho výtvarníka Jozefa Feča, rodáka z Bardejova, absolventa Strednej umeleckej školy v Prešove, odbor dizajn a umelecké tvarovanie dreva. Autor čerpal inšpiráciu z literárneho diela Mŕtvi sa nevracajú od prvej rómskej spisovateľky Eleny Lackovej, ktorá písala v rómčine o svedectve utrpení a osudov Rómov počas 2. svetovej vojny.

Autor malieb je známy sériou trinástich svetových osobností rómskeho pôvodu. V tvorbe využíva techniku čierno-bieleho spektra, pop artu a street artu.

Výpovedná hodnota výtvarných diel Jozefa Feča v nadväznosti na literárne dielo emancipovanej rómskej spisovateľky Eleny Lackovej varuje nad historickou pravdou, neľudskosťou a výkrikmi z hrôz vojny.

Výstava potrvá do 29. septembra 2023 vo výstavných priestoroch Vihorlatského múzea v Humennom.

Mgr. Dagmar Ungradyová
Vihorlatské múzeum v Humennom

FASCINUJÚCI SVET HMYZU

**7. 7. – 27. 11. 2023**

 Vihorlatské múzeum v Humennom v spolupráci so Stredoslovenským múzeom v Banskej Bystrici prezentujú od 7. júla do 27. novembra 2023 vo výstavných priestoroch Prírodovednej expozície Vihorlatského múzea v Humennom výstavu Fascinujúci svet hmyzu. Panelovú výstavu dopĺňajú ukážky z vyše 3 000 kusov exponátov hmyzu zo zbierkového fondu Vihorlatského múzea v Humennom.

 Výstava prezentuje najzaujímavejšie fakty jednej z najpočetnejších a najrozmanitejších taxonomických tried, v ktorej bolo podľa doterajších poznatkov vedecky opísaných vyše milión druhov, čo je viac než polovica existujúcich druhov všetkých ekosystémov živočíšnej ríše. Odhady naznačujú, že diverzita hmyzu ovplyvňovaná nadmorskou výškou, klímou, dostupnosťou vody, horninovým podložím i človekom je oveľa rozmanitejšia, ako ju dnes poznáme a ďalšie druhy na svoje objavenie iba čakajú.

 V rámci výstavy zo svojich zbierok prezentuje Vihorlatské múzeum v Humennom predovšetkým ukážky z 2 176 kusov múzejných exponátov radu chrobákov a kolekciu z 385 kusov exponátov radu motýľov. Okrem zaujímavosti a kuriozít, čo do veľkosti, rýchlosti, či vzácnosti hmyzu, výstava vzdeláva návštevníka v otázkach nezastupiteľného postavenia hmyzu v dômyselnom ekosystéme živej prírody. Z pohľadu biologických funkcií i užšieho pohľadu, ako úžitkového, užitočného, indiferentného i parazitického hmyzu so svojim  nezastupiteľným poslaním predstavuje výstava hmyz ako jeden zo základných pilierov ekosystémovej rovnováhy. Súčasne nastoľuje otázky súvisiace s ubúdaním hmyzu a hroziacim kolapsom ekosystémov spôsobovaným predovšetkým používaním pesticídov, zmenou klímy, mestským smogom, svetelným smogom, nevhodným manažovaním trávnatých plôch bez kvitnúcich rastlín alebo s monokultúrnym pestovaním.

 Prezentované informácie a poznatky sú zároveň priestorom k zamysleniu a plánovaniu environmentálnych aktivít jednotlivcov i spoločenstiev k podpore kampaní presadzujúcich návrt hmyzu do záhrad a zelených plôch aj v mestských aglomeráciách. V mnohých lokalitách sa tieto aktivity stávajú aspoň čiastočným vyvažovaním negatívnych účinkov intenzity priemyslu hospodárstva a poľnohospodárstva. Panelová výstava (panelovú výstavu Stredoslovenského múzea v Banskej Bystrici finančne podporil zriaďovateľ Stredoslovenského múzea Banskobystrický samosprávny kraj) a prezentácia exponátov hmyzu zbierkového fondu Vihorlatského múzea v Humennom potrvá do 27. novembra 2023.

Mgr. Jana Fedičová

Vihorlatské múzeum v Humennom

OŽIVENÉ REMESLÁ

**16. 7. – 27. 8. 2023**

Vihorlatské múzeum v Humennom v spolupráci s lektormi remeselných tradícií regiónu horného Zemplína pozývajú verejnosť počas leta do areálu Expozície ľudovej architektúry a bývania (skanzenu) Vihorlatského múzea v Humennom. Aj v tomto roku pokračuje letný program remeselno-folklórneho cyklu tradičných remeselných dielní a sprievodného programu pod názvom Oživené remeslá – Tvorivé a vzdelávacie podujatia 4. Projekt z verejných zdrojov podporil Fond na podporu umenia.

Letné remeselné dielne, tematické výstavy a sprievodný program prebiehajú v areáli skanzenu Vihorlatského múzea v Humennom počas štyroch nedelí v mesiacoch júl a august v čase od 14. do 18. hodiny. Program je situovaný do prírodného prostredia skanzenu –  dediny začiatku 20. storočia s pôvodnými obytnými drevenými domami, tradičným vybavením, s autentickým zariadením a výrobkami remeselných dielní a remeselných postupov pri spracúvaní tradičných výrobných prostriedkov, akými boli drevo, hlina, vlna, tkaniny a kov.

Otváracím podujatím dňa 16. júla pozývame všetkých záujemcov vyskúšať si remeselný fortieľ korytárov, ktorých starobylé remeslo predstaví pán Milan Karľa zo Sniny. Techniku hrnčiarskej výroby, ktorú v skanzene prezentuje múzejný objekt z obce Zemplínske Hámre s inštalovanou hrnčiarskou dielňou, naživo záujemcov priučí lektor Jaroslav Lechan z Topole v poslednú júlovú nedeľu (30. 7. 2023). Spracovanie tkaniny na krosienkach s ukážkami plstenia vlny, ponúka múzeum spolu s lektorkou Ľubicou Talarovičovou zo Sniny dňa 13. augusta. Pendantom k tejto, v minulosti výhradne ženskej činnosti bude v skanzene autentická ukážka kováčskeho remesla a podkúvania koní s lektorom Štefanom Barančíkom z Kamenice nad Cirochou. V závere prázdninového cyklu remeselných tvorivých dielní dňa 27. augusta predstavujeme rezbársku výrobu pastierskych píšťaliek a drevených holubičiek manželov Márie a Ladislava Horváthovcov z Kolonice.

Súčasťou tvorivých dielní pre návštevníkov je prehliadkový program areálu skanzenu s unikátnym objektom dreveného kostolíka sv. Michala archanjela z 18. storočia, obytnými domami a zaujímavými hospodárkami stavbami, akými sú vodný mlyn, tradičné sýpky a pivnice, vahadlová studňa, kováčska dielňa s vybavením a pre región charakteristická drevená konštrukcia senníka nazývaného oboroh. Kolorit hospodárskeho života na dedinskom dvore dotvárajú v skanzene tematické výstavy pastierskych zvoncov, dobových tkanín a výšiviek, prezentácia poľnohospodárskeho a remeselného náradia a výrobkov.

Múzejný program je koncipovaný ako vzdelávací a zábavný exkurz do pôvodných remeselných reálií našich predkov s odkazom na ich zručnosť, tradičné remeselné výrobky regiónu a uchovávané remeselné postupy, ktoré sú súčasťou kultúrneho dedičstva regiónu, ako aj priestorom budúceho rozvoja. Harmonogram podujatí preto oslovuje detských i dospelých návštevníkov, vytvára prostredie aktívnej zábavy pre rodiny s deťmi, priestor k inšpirácii, na spoznávanie histórie i vlastných zručností.

Mgr. Jana Fedičová

Vihorlatské múzeum v Humennom

VÝTVARNÉ SPEKTRUM/PREŠOVSKÝ KRAJ 2023

**29. 6. - 30. 7. 2023**

Vihorlatské múzeum v Humennom pozýva širokú verejnosť na výstavu vybraných diel krajského kola súťaže 60. ročníka celoštátnej postupovej súťaže a výstavy neprofesionálnej výtvarnej tvorby Výtvarné spektrum/Prešovský kraj 2023.

Výstavnú kolekciu tvorí 82 výtvarných diel od 59 autorov. Do aktuálneho súťažného ročníka s odporúčanou témou Autoportrét sa zapojilo 84 autorov z okresov Bardejov, Humenné, Vranov nad Topľou, Spišská Sobota, Stropkov, Svidník a Prešov prostredníctvom 132 výtvarných prác. Súťaž  prebiehala v troch vekových skupinách. Autori vo veku od 15 do 25 rokov a autori vo veku nad 25 rokov súťažili v troch výtvarných kategóriách: A/maľba, B/kresba a grafika a C/priestorová tvorba.V tretej vekovej kategórii sa do súťaže zapojili  autori bez rozlíšenia veku v kategóriách D/insitná tvorba, E/ digitálna tvorba a F/experiment.

Odborná porota v zložení PhDr. Edita Vološčuková, PhD. (Prešov, predsedníčka poroty), Mgr. art. Elena Čániová (Košice), Mgr. art. Jaroslav Drotár (Humenné), Mgr. art. Peter Králik (Michalovce) a Mgr. art. Eduard Klena (Bratislava) navrhla ocenenia bez určenia poradia s postupom do celoštátneho kola súťaže a výstavy Výtvarné spektrum pre 27 súťažiacich.

 Výstava vybraných diel vytvorených vyše desiatkou výtvarných techník a ich kombinácií v rámci krajského kola súťaže neprofesionálnej výtvarnej tvorby autorov z Prešovského kraja potrvá vo Vihorlatskom múzeu v Humennom do 30. júla 2023. Projekt z verejných zdrojov podporilo Národné osvetové centrum.

Mgr. Jana Fedičová

Vihorlatské múzeum v Humennom

BESEDA A KOMENTOVANÁ PREHLIADKA S AUTORMI VÝSTAVY NEVRÁTENÉ

**6. JÚL 2023**

Vihorlatské múzeum v Humennom pozýva priaznivcov histórie a regionálnych patriotov dňa 6. júla 2023 so začiatkom o 17. hodine do koncertnej siene Vihorlatského múzea v Humennom na stretnutie s autormi výstavy Nevrátené Mgr. Ľudmilou Šnajderovou a Mgr. Jakubom Šnajderom a  dosiaľ nepoznanou históriou humenského kaštieľa.

Výstava Nevrátené je aktuálnou múzejnou prezentáciou osudných okamžikov humenského kaštieľa od roku 1945 po súčasné obdobie. Táto takmer osemdesiatročná etapa novodobej histórie zahŕňa v sebe obdobie od konfiškácie majetku panských sídiel a tragickej udalosti požiaru humenského kaštieľa v roku 1947, cez obdobie neodborného zásahu do historickej kontinuity kultúrnej pamiatky, až po štádium začiatku jednej výnimočnej vedecko-výskumnej práce historikov. Na jej prvopočiatku sa objavil album starých fotografií posledných majiteľov kaštieľa v Humennom, potom dlhoročný výskum v mnohých kultúrnych inštitúciách nielen na Slovensku ukončený veľkolepým objavením množstva zbierkových predmetov z kaštieľa v Humennom – roztratených, zabudnutých i  znehodnotených v rôznych expozíciách i depozitároch slovenských múzeí. Odbornou finalizáciou náročnej anabázy objavenia strateného mobiliára, obrazov, porcelánu, historických zbraní a brnenia, umeleckých skvostov i predmetov úžitkovej spotreby z pozostalosti rodu Andrássyovcov je výstava Nevrátené.

Vo Vihorlatskom múzeu v Humennom rozšírená výstava verejnosti predstavuje takmer 160 vzácnych exponátov stratených z humenského kaštieľa – znova nájdených, avšak doteraz stále nevrátených do pôvodných komnát tunajšieho kaštieľa. Počas besedy a komentovanej prehliadky výstavy Nevrátené s jej autormi odhaľujeme dobrodružný príbeh hľadania stratenej časti histórie kaštieľa v Humennom. Zároveň ponúkame priestor k diskusii i vnútornej reflexii v snahe podnietiť záujem verejnosti o proces navrátenia objavených exponátov na svoje pôvodné miesto. Navrátenie exponátov vnímame ako prejav profesijnej cti múzejníkov a hrdosti lokálnych patriotov. Pretože iba na svojom pôvodnom mieste v humenskom kaštieli nadobúdajú tieto zbierkové predmety svoju skutočnú výpovednú historickú hodnotu... pretože sú historicky a existenčne zviazané s kaštieľom, s mestom Humenné, s regiónom bývalého humenského panstva. V kontexte dnešných dní sú ich dedičstvom a platformou ďalšieho kultúrneho, sociálneho i ekonomického rozvoja.

Súčasťou programu je komentovaná prehliadka výstavy objasňujúca jednotlivé etapy jej vzniku od dobrodružnej identifikácie exponátov a ich reštaurovania k samotnej inštalácii. Návštevníkov zároveň symbolicky uvedieme do pomerov na humenskom panstve pri čítaní úryvkov z  knihy Pusta horí. Kniha v slovenskom preklade vychádza v tomto roku a zachytáva zážitky Stelly Kuylenstierny Andrássy, švédskej šľachtičnej, manželky Imre Andrássyho na humenskom panstve zo začiatku 20. storočia. Grófka v spomienkach farbisto opisuje život v humenskom kaštieli – po takmer sedemdesiatich rokoch navštevuje pravnučka Joy Olgyay Andrássy humenský kaštieľ a zanecháva v ňom album jeho historických fotografií, ktoré v rukách historikov začínajú písať nové dejiny kaštieľa v Humennom. (Informácie o podujatí na marketing@muzeumhumenne.sk alebo 0911 209 294).

Mgr. Jana Fedičová

Vihorlatské múzeum v Humennom

FOLKLÓR PRE VŠETKÝCH

4. 7. 2023, 6. 7. 2023

Vihorlatské múzeum v Humennom a spoluorganizátor podujatia Súkromná základná hudobná umelecká škola Kudlovská v Humennom pozývajú záujemcov na podujatie pod názvom Folklór pre všetkých. Letné tvorivé folklórne stretnutia sa uskutočnia v dňoch 4. a 6. júla 2023 v čase od 9. do 16. hodiny v tanečných sálach a hudobných triedach Súkromnej základnej hudobnej umeleckej školy Kudlovská v Humennom.

Podujatie prebieha ako súčasť múzejného projektu osvetových aktivít v oblasti podpory a udržiavania hudobných a tanečných tradícií horného Zemplín. Súčasťou programu pre žiakov základných a stredných škôl a členov folklórnych súborov z regiónu horného Zemplína bude nácvik folklórnych piesní, tancov a hudby pod odborným dohľadom lektorov. Lektori tanca – doc. Vladimír Marušin, Anna Marušinová a Bc. Michal Gnip, lektori spevu a hudobného prejavu Mgr. Vitalina Poldruháková, Mgr. Janka Magurová, PaedDr. Miroslav Kerekanič a Miroslav Dzijak.

Podujatie prebieha v rámci dlhodobého múzejného projektu Tvorivé a vzdelávacie podujatia 4. Projekt z verejných zdrojov podporil Fond na podporu umenia.

Mgr. Jana Fedičová

Vihorlatské múzeum v Humennom

PRÁZDNINY V MÚZEU

3. júl − 25. august 2023

Pokračovanie letného múzejného prázdninového programu pre deti v denných školských táboroch, centrách voľného času, detských kluboch, združeniach a detských letných táboroch je opäť zameraný na hravé vzdelávanie a pozitívne prázdninové zážitky v jedinečnom prostredí historického objektu renesančného kaštieľa a prírodného prostredia skanzenu. Prázdninový program Vihorlatského múzea v Humennom prebieha počas pracovných dní v termíne 3. 7. – 25. 8. 2023 pre vopred nahlásené návštevy zvoleného tematického programu.

Cieľom prázdninového zážitkového pobytu detí v múzejných priestoroch je sprostredkovať malým návštevníkom múzejné expozície ako interaktívny priestor dotyku s históriou a ponúknuť im návod na hravé učenie pre poznanie, poskytnúť miesto k zábave pre radosť a ukázať, že múzeum môže byť miestom oddychu bez nudy a stereotypov. Prázdniny s históriou v takmer hodinovom scenári ponúkajú návštevníkom štyri tematické okruhy.

Tematický okruh Archeológia – Dobrodružstvo archeológie nadväzuje na múzejný projekt objektového učenia v múzeu a pozýva k dobrodružnému archeologickému bádaniu počas praktických ukážok odkrývania histórie v podobe autentických vykopávok. Program približuje cestu ich následného spracovania a vysvetľuje význam predmetov z minulosti pre spoločnosť. Okruh História – Život detí na šľachtickom panstve sa zameriava na osobitosti výchovy detí a detských hier na šľachtických dvoroch. Historická tematika okruhu Umenie – Keby sme mali erb... v seba spája spoznávanie dejín vzniku a tvorby prvých známych erbov a pečatí a ponúka možnosť pretaviť získané poznatky v praktickej tvorivej dielni. Prírodovedný okruh – Fascinujúci svet hmyzu zoznamuje detských návštevníkov s rôznymi prírodnými biotopmi a ich obyvateľmi, naučí deti porozumieť lesu podľa základných lesných šifier, akými sú listy stromov, hlasy spevavcov či fascinujúci svet rozmanitého hmyzu.

Zážitkový detský letný program je zároveň zábavný i vzdelávací. Prehliadky expozícií a výstav v objekte renesančného kaštieľa s okolím a v areáli skanzenu dopĺňajú zábavné hry, vedomostné súťaže a tvorivé dielne. Všetky voľnočasové aktivity sú zároveň umocnené atraktívnom múzejným prostredím s možnosťou vzájomnej interakcie. Na podujatie (vstupné 2,00 eura/žiak) je možné prihlásiť sa dva dni vopred na: sekretariat1@muzeumhumenne.sk alebo 057 775 2240, 0911 209 334.

Mgr. Jana Fedičová

Vihorlatské múzeum v Humennom

VIHORLATSKÉ MÚZEUM V HUMENNOM OCENENÉ ZA PUBLIKAČNÚ ČINNOSŤ

Vihorlatské múzeum v Humennom v rámci svojej prezentačnej činnosti získalo dve významné ocenenia za dva aktuálne múzejné publikačné tituly v rámci prestížnych celoslovenských súťaží Najkrajšia kniha a Najkrajší propagačný materiál o Slovensku a v súťaži Najkrajší kalendár Slovenska. Hlavným organizátorom súťaží je Prezídium súťaže menované Klubom fotopublicistov Slovenského syndikátu novinárov v spolupráci so Štátnou vedeckou knižnicou v Banskej Bystrici a ďalšími odbornými a mediálnymi partnermi. Odbornú porotu tvoria výtvarníci, fotografi, tlačiari, grafici a  experti výtvarnej a propagačnej sféry menovaní Prezídiom súťaže.

V rámci 16. ročníka pokračovania súťaže Najkrajšia kniha a najkrajší propagačný materiál o Slovensku získalo Vihorlatské múzeum v Humennom druhé miesto v kategórii Najkrajší propagačný materiál o Slovensku a regióne za knižné dielo Obnova renesančného kaštieľa v Humennom. Publikácia obrazovou a textovou formou dokumentuje takmer pätnásť rokov obnovy renesančného kaštieľa v Humennom – sídla Vihorlatského múzea v Humennom. Na stovke obrazových záberov predstavuje dielo obdobie degradácie historického objektu kaštieľa, národnej kultúrnej pamiatky, ako aj náročnú stavebnú a reštaurátorskú obnovu, ktorá prinavrátila kaštieľu čestný status kultúrnej pamiatky. Publikácia (autor: Mgr. Vasil Fedič, ISBN: 978-80-99938-10-7) vyšla pri príležitosti ukončenia rozsiahlej rekonštrukcie kaštieľa v roku 2022 ako poďakovanie všetkým zúčastneným, ktorí sa v priebehu pätnástich rokov na obnove najväčšieho kaštieľa na hornom Zemplíne podieľali.

Druhé významné ocenenie získalo múzeum v rámci 31. ročníka súťaže Najkrajšie kalendáre Slovenska za kalendárovú edíciu, ktorá je z hľadiska dlhodobej kalendárovej tvorby múzeí jediná na Slovensku. Za veľkorozmerný viaclistový nástenný kalendár pod názvom Renesančný kaštieľ v Humennom bolo Vihorlatské múzeum v Humennom ocenené Čestným uznaním v kategórii Regióny. Ide o ôsmu vydanú a odbornou porotou ocenenú kalendárovú edíciu, ktorou múzeum verejnosti prezentuje unikátne zábery na architektúru a interiérové zariadenie jedného z najrozsiahlejších a najzachovalejších kaštieľskych sídiel horného Zemplína. V aktuálnom roku 2023 prezentuje kalendárové dielo reprezentatívne časti interiéru a exteriéru renesančného kaštieľa – sídla Vihorlatského múzea v Humennom v rámci podpornej kampane s mestom Humenné so zacielením na podporu ochrany kultúrneho dedičstva regiónu.

Múzejná knižná a kalendárová edícia sú súčasťou prezentačnej ponuky Vihorlatského múzea v Humennom a aktívnym tohtoročným vkladom múzea do celoeurópskej kultúrnej kampane v rámci Dní európskeho kultúrneho dedičstva, ktorých aktuálnym mottom je Živé dedičstvo. Publikácia je dostupná v sídle Vihorlatského múzea v Humennom.

Mgr. Jana Fedičová

Vihorlatské múzeum v Humennom

VÝTVARNÉ SPEKTRUM/PREŠOVSKÝ KRAJ 2023

**29. 6. – 30. 7. 2023**

Vihorlatské múzeum v Humennom ako organizátor krajského kola 60. ročníka celoštátnej postupovej súťaže a výstavy neprofesionálnej výtvarnej tvorby Výtvarné spektrum/Prešovský kraj 2023 pozýva širokú verejnosť na výstavu vybraných súťažných diel krajského kola súťaže. Vernisáž výstavy spojená s vyhodnotením aktuálneho súťažného ročníka neprofesionálnej výtvarnej tvorby v Prešovskom kraji sa uskutoční 29. júna 2023 o 16. hodine v koncertnej sieni Vihorlatského múzea v Humennom.

Výstavnú kolekciu vo Vihorlatskom múzeu v Humennom tvorí štyridsaťsedem výtvarných diel od štyridsaťjeden autorov. Celkovo sa do aktuálneho súťažného ročníka s odporúčanou témou Autoportrét zapojilo 84 autorov z Prešovského kraja prostredníctvom 134 výtvarných diel. Súťaž prebiehala v troch vekových skupinách. Autori vo veku od 15 do 25 rokov a autori vo veku nad 25 rokov súťažili v troch výtvarných kategóriách: A/maľba, B/kresba a grafika a C/priestorová tvorba. V tretej vekovej kategórii sa do súťaže zapojili autori bez rozlíšenia veku v kategóriách D/insitná tvorba, E/ digitálna tvorba a F/experiment.

Odborná porota v zložení PhDr. Edita Vološčuková, PhD. (Prešov, predsedníčka poroty), Mgr. art. Elena Čániová (Košice), Mgr. art. Jaroslav Drotár (Humenné), Mgr. art. Peter Králik (Michalovce) a Mgr. art. Eduard Klena (Bratislava) navrhla udeliť dvanásť cien a šestnásť čestných uznaní bez určenia poradia s postupom do celoštátneho kola.

Otvoreniu výstavy spojenej s odovzdávaním ocenení predchádza odborný rozborový seminár súťažiacich a porotcov so začiatkom o 14.30 hod. Výstava vybraných diel v rámci krajského kola súťaže neprofesionálnej výtvarnej tvorby autorov z Prešovského kraja potrvá vo Vihorlatskom múzeu v Humennom do 30. júla 2023. Projekt z verejných zdrojov podporilo Národné osvetové centrum.

Mgr. Jana Fedičová

Vihorlatské múzeum v Humennom

NEVRÁTENÉ

21. 5. 2023 – 30. 8. 2023

Vihorlatské múzeum v Humennom v spolupráci s Krajským múzeom v Prešove a partnermi prezentuje vo svojich výstavných priestoroch jedinečnú výstavu vzácnych historických predmetov z pôvodného mobiliára kaštieľa v Humennom z majetkovej pozostalosti jednej z najvýznamnejších uhorských šľachtických dynastií – rodu Andrassy. Výstavnú kolekciu tvorí takmer stoštyridsať cenných historických exponátov, ktoré do roku 1945 tvorili súčasť historického zariadenia a umeleckých zbierok kaštieľa v Humennom počas stodvadsiatich šiestich rokov pôsobenia rodu Andrássy na humenskom panstve.

Medzi vystavovanými exponátmi sa nachádzajú ukážky dobového mobiliára, vzácne olejomaľby z kaštieľskej obrazovej zbierky a portrétovej galérie z obdobia 17. – 18. storočia, jedinečné podlahové hodiny majstra Jána Breükelara, drevené plastiky, úžitkový a umelecký porcelán, originálne japonské dekoračné taniere Imari, neprehliadnuteľná sadrová soška cisárovnej Alžbety autora Jozefa Edgara Böehma, množstvo dekoračných predmetov, vzácne rytiny a bohato zastúpená kolekcia brnení a dobových zbraní z obdobia 16. – 19. storočia.

Výstava so symbolickým názvom Nevrátené reflektuje zároveň nedávnu i súčasnú históriu prezentovaných exponátov, ktoré sa až po takmer osemdesiatich rokoch, nateraz iba metaforicky navracajú na svoje pôvodné historické miesto do humenského kaštieľa. Tematicky výstava približuje historický exkurz do obdobia konfiškácií mobiliáru panských sídiel po roku 1945, mapuje osudy jednotlivých roztratených zbierkových predmetov, ktoré sa stali súčasťou prezentácie viacerých kultúrnych inštitúcií na Slovensku, ako aj dlhodobý náročný proces ich identifikácie a reštaurovania.

Výnimočnosť tejto prezentácie spočíva v precíznej odbornej vedecko-výskumnej práci súčasnej odbornej kurately Krajského múzea v Prešove, autorov výstavy Mgr. Ľudmily Šnajderovej, Mgr. Jakuba Šnajdera a kurátora Ing. Samuela Brussa, ktorá zakladá výstave novú významovú dimenziu. Výstava Nevrátené otvára celospoločenskú odbornú diskusiu v otázke navracania zbierkových predmetov do ich pôvodného prostredia, kde sa v plnej miere napĺňa ich skutočná historická výpovedná hodnota. Zároveň sa stáva nástojčivým apelom k zodpovednému a čestnému prístupu k historickým faktom a jej hmotným dokladom – zbierkovým predmetom. Preto aj snahou organizátorov výstavy je podporovať ideu profesijnej cti k spravovanému kultúrnemu dedičstvu a výstavou Nevrátené uzavrieť proces trvalého návratu prezentovaných exponátov do humenského kaštieľa – sídla Vihorlatského múzea v Humennom.

Výstava Nevrátené v Galerijnej sieni Oresta Dubaya Vihorlatského múzea v Humennom potrvá do 30. augusta 2023.

Mgr. Jana Fedičová

Vihorlatské múzeum v Humennom

DOMA NA ZEMPLÍNE

**13. 5. – 31. 8. 2023**

Výstava Doma na Zemplíne je symbolickým návratom výtvarníkov pochádzajúcich alebo tvoriacich v záujmovej oblasti Vihorlatského múzea v Humennom v regióne Zemplína. Všetky vystavované diela sedemnástich autorov pochádzajú zo zbierkového fondu galerijného oddelenia Vihorlatského múzea v Humennom.

Výstava myšlienkovo nadväzuje na dlhodobý múzejný projekt Vihorlatského múzea v Humennom Návraty rodákov. Projekt prezentácie tvorby výtvarníkov pochádzajúcich alebo tvoriacich v regióne Zemplína vytvára základnú platformu pre vedecko-výskumnú, akvizičnú a prezentačnú činnosť galerijného oddelenia už od svojho vzniku v roku 1989. Zbierkový fond galerijného oddelenia tvorí 1 577 zbierkových predmetov výtvarného a úžitkového umenia, ktorého zakladajúcu časť – vyše 800 výtvarných diel tvorí dar umelca, rodáka z Vyšnej Poľany (v okrese Snina) národného umelca, prof. akad. mal. Oresta Dubaya (15. 8. 1919 – 2. 10. 2005). Od roku 1994 hlavný výstavno-prezentačný priestor Vihorlatského múzea v Humennom symbolicky nesie jeho meno v názve Galerijná sieň Oresta Dubaya Vihorlatského múzea v Humennom.

 Tematicky ponúka výstava široké spektrum výtvarného prejavu pomyselného návratu maliarov do rodných zákutí Zemplína. Z výtvarných techník prevládajú olejomaľby, kresba uhlíkom, akvarel a grafika. Svoj Zemplín výtvarným slovom predstavujú verejnosti vo výstavných priestoroch Vihorlatského múzea Vojtech Borecký, akad. mal. Štefan Bubán, akad. mal. Oľga Buhajová, Michal Čabala, národný umelec, akad. mal., prof. Orest Dubay, akad. mal. Andrej Gaj, Štefan Hapák, Milan Karaman, akad. mal. Juraj Kresila, akad. mal. Mikuláš Klimčák, akad. mal. Ľudmila Lakomá-Krausová, Pavel Markovič, Milan Mihaľko, akad. Mal. Mikuláš Rogovský, akad. mal. Andrej Smolák, prof. akad. mal. Stanislav Stankóci a Štefan Zozuľak do 31. augusta 2023.

Mgr. Jana Fedičová

Vihorlatské múzeum v Humennom

LEGENDARIUM – HRAVÉ LETO 2023

16. 6. – 3. 9. 2023

Vihorlatské múzeum v Humennom sa svojou letnou ponukou pre rodiny s deťmi pripája k ôsmemu pokračovaniu letnej turistickej kampane Legendarium – Hravé leto 2023. Súčasťou poznávacej kampane Krajskej organizácie cestovného ruchu Severovýchod Slovenska je motivácia rodín s deťmi k spoločnému objavovaniu, ochrane a propagácii kultúrneho a prírodného dedičstva Prešovského kraja. Programová letná ponuka Vihorlatského múzea v Humennom sa preto sústreďuje na prezentáciu jedinečnej historickej atrakcie, akou je obnovený renesančný kaštieľ a múzejné expozície doplnené o nové zbierkové kolekcie.

Pokračovanie letnej cestovateľskej a poznávacej hry s kultúrnymi a prírodnými pamiatkami Prešovského kraja sa začalo 16. júna a potrvá do 3. septembra 2023. V tomto termíne v rámci návštevy ktorejkoľvek expozície alebo výstavy Vihorlatského múzea v Humennom v objekte renesančného kaštieľa alebo v areáli exteriérovej Expozície ľudovej architektúry a bývania (skanzene) Vihorlatského múzea v Humennom získavajú účastníci letnej súťažnej hry pečiatku s názvom Humenné. V rámci súťaže pri prvom kontakte so zariadením aj súťažnú brožúrku. Rozšírením možností zapojenia sa do súťaže je aj možnosť získať nálepku s motívom vojaka Švejka vo Vihorlatskom múzeu v Humennom, a to za predpokladu fotografiou potvrdenej návštevy na mieste súťažného trezora v lokalite Rybníky Hubková, ak táto nálepka nebude v danej lokalite dostupná.

Bližšie informácie o rodinnej cestovateľskej hre za zaujímavými zážitkami počas objavovania prírodných lokalít a kultúrnych pamiatok Legendarium – Hravé leto 2023 sa nachádzajú na <https://legendarium.info/>

Mgr. Jana Fedičová

Vihorlatské múzeum v Humennom

MLÁĎATÁ

**19. 4. – 30. 6. 2023**

 Panelovou výstavou Mláďatá v spolupráci so Slovenským múzeom ochrany prírody a jaskyniarstva v Liptovskom Mikuláši otvára Vihorlatské múzeum v Humennom aktuálnu tematiku ochrany prírody založenej na poznaní podstaty mechanizmov fungovania živých organizmov v prírode. Výstava je širokej verejnosti sprístupnená v Prírodovednej expozícii Vihorlatského múzea v Humennom do 30. júna 2023. Na šestnástich prezentovaných paneloch približuje užší pohľad na biologické správanie zvierat v spojitosti so starostlivosťou o potomstvo z hľadiska druhových a individuálnych osobitostí. Výstava sprostredkúva zaujímavé informácie o správaní zvierat a stratégie ich prežívania v prírode, ktorými sa zaoberá vedný odbor etológia. Pochopenie biologického správania zvierat a jeho významu v praxi spočíva v poznaní evolúcie živočíšnych druhov, zvládnutí manažmentu inváznych druhov, vytváraní optimálnych podmienok pre chov hospodárskych druhov, ako aj tvorbe stratégií ich druhovej ochrany.

Zákonitosti rodičovského správania živočíchov v prírode, ako typ vrodeného správania, demonštruje výstava na príkladoch rôznych modelov starostlivosti, ktorých poznanie smeruje k zodpovednému správaniu človeka v prírode. Na jednotlivých príkladoch života hmyzu, rýb, obojživelníkov, plazov, vtákov a cicavcov približuje výstava živočíšne druhy, ktoré svoje mláďatá obyčajne neopúšťajú, ktoré sa vzďaľujú za potravou, ale svojim mláďatám sú vždy nablízku, druhy, ktoré svoje mláďatá kŕmia v noci, aby cez deň neupútali pozornosť dravcov, či také, ktoré svoje potomstvo krátko po vyliahnutí opúšťajú. Obsahovo je výstava o zákonitostiach prírodných procesov v správaní voľne žijúcich zvierat určená dospelým aj deťom. Pre žiakov základných škôl je súčasťou výstavy komentovaná prehliadka a edukačné aktivity v rámci mimoškolského vzdelávacieho projektu múzea v oblasti biológie a environmentálnej výchovy.

Mgr. Jana Fedičová

Vihorlatské múzeum v Humennom

**DIVADELNÁ JAR 2023**

**21. marec 2023**

 **Vihorlatské múzeum v Humennom ako organizátor regionálneho kola celoslovenskej postupovej súťaže a prehliadky detskej dramatickej tvorivosti a neprofesionálneho divadla dospelých Divadelná jar 2023 vyhlasuje aktuálny súťažný ročník súťaže pre kategóriu detí, mládeže a dospelých. Uzávierka prihlásenia do súťaže je do 13. marca 2023 prostredníctvom prihlasovacieho portálu NOC na:** https://www.nocka.sk/chcemsaprihlasit/prihlasenie

 **Súťaž sa uskutoční dňa 21. marca 2023 so začiatkom o 8.30 hod. v koncertnej sieni Vihorlatského múzea v Humennom. Informácie o spôsobe prihlásenia a podmienkach súťaže na** osveta1@muzeumhumenne.sk**, 057 775 2240 (Ing. Lenka Vašková) a v priložených propozíciách súťaže.**

 **Cyklus Divadelná jar 2023 prebieha vo vekovej kategórii detí do 15 rokov v rámci** 50. ročníka celoštátnej postupovej súťaže a prehliadky detskej dramatickej tvorivosti Zlatá priadka, pre súťažiacich od 15. do 26. rokov v rámci 8. ročníka celoštátnej postupovej súťaže a prehliadky neprofesionálneho divadla mladých a pre dospelých v rámci 48. ročíka celoštátnej postupovej súťaže a prehliadky neprofesionálneho divadla dospelých. Vyhlasovateľom a odborným garantom jednotlivých súťaží Divadelnej jari je Národné osvetové centrum. Víťazí jednotlivých súťaží postupujú do krajského kola s možnosťou postupu do celoštátneho kola súťaže.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_

KARPATSKÁ KRASLICA 2023

**Vernisáž výstavy/16. marec 2023**

 Vihorlatské múzeum v Humennom a partneri pozývajú na XXXI. ročník medzinárodnej súťaže a výstavy kraslíc Karpatská kraslica 2023. Vyhodnotenie súťaže a odovzdávanie ocenení sa uskutoční v rámci slávnostnej vernisáže výstavy dňa 16. marca 2023 o 15. hodine v koncertnej sieni Vihorlatského múzea v Humennom. Záštitu nad podujatím prevzali veľvyslanec Slovenskej republiky na Ukrajine Marek Šafin a predseda Prešovského samosprávneho kraja Milan Majerský.

 Sprievodným programom vernisáže je otvorenie výstavy obrazov ukrajinských maliarov pod názvom Pozvanie v spolupráci s Andrej Smolak Gallery Snina za účasti kurátora výstavy Andreja Smoláka a workshop tvorby kraslíc s ukrajinskými partnermi. Slávnostný program na pôde múzea ukončí spoločné stretnutie pozvaných zástupcov kultúrnych inštitúcií, verejnej správy o občianskych združení Prešovského kraja a  Ivanofrankivskej oblasti. Podujatie prebieha v spolupráci s Krajskou organizáciou Únie žien Slovenska v Prešove, Okresnou organizáciou Únie žien Slovenska v Humennom a mestom Humenné. Zahraničnými partnermi podujatia sú špecializované Múzeum kraslíc Národného múzea ľudového umenia Huculštiny a Pokuttja v Kolomyji, Múzeum ľudovej architektúry a bývania v Užhorode a mesto Kolomyja na Ukrajine.

 Cieľom medzinárodnej súťaže a prezentačnej výstavy je podpora tradície krasličiarstva ako významného prvku kultúrneho dedičstva karpatského regiónu. Snahou múzea je zároveň vyhľadávať tvorcov kraslíc a vytvárať priestor na tvorivú konfrontáciu, štúdium tradičnej kultúry, rozvoj tvorivosti a technickej zdatnosti detí, mládeže a dospelých z rôznych regiónov Slovenska a zahraničia. Tohtoročné podujatie z hľadiska udržiavania spoločnej tradície ako významného prvku vzájomnej kultúrnej spolupráce karpatských prihraničných krajín nadobúda nielen symbolický význam.

 Čestným hosťom podujatia Karpatská kraslica 2023 je preto Múzeum kraslíc v ukrajinskom meste Kolomyja, ktoré je svojim zameraním vedeckého skúmania a prezentácie krasličiarstva jediné na svete. V  situácii, v ktorej sa súčasná Ukrajina nachádza chceme takto umožniť našim dlhoročným partnerom prezentovať svoje jedinečné kultúrne bohatstvo na Slovensku. Majstrovstvo ukrajinských autorov chceme predstaviť na pôde nášho múzea nielen našim návštevníkom a nositeľom kultúrnej tradície zo Slovenska a zahraničia, ale aj obyvateľom Ukrajiny na našom území, ktorí museli nedobrovoľne opustiť svoju vlasť a takto im priblížiť malú, ale veľmi symbolickú časť ich domova.

 V aktuálnom ročníku predstavuje Vihorlatské múzeum v Humennom kraslice zo Slovenska, Čiech, Ukrajiny, Poľska a Maďarska. Vystavované kolekcie dopĺňajú kraslice zbierkového fondu Vihorlatského múzea dokumentujúce vývoj tradície krasličiarstva v karpatskej oblasti od minulého storočia. Doteraz vystavovalo múzeum v Humennom vyše 26 tisíc kraslíc zo Slovenska a zahraničia. Na pôde múzea sa počas doterajších ročníkov podujatia prezentovalo takmer osemsto autorov z regiónov Slovenska, Čiech, Poľska, Ukrajiny, Maďarska, Rumunska a USA. V dňoch 2. a 3. apríla 2023 sa v rámci výstavy na pôde Vihorlatského múzea v Humennom koná Veľkonočný jarmok kraslíc a v priebehu trvania výstavy cyklus tvorivých dielní krasličiarstva pre školy. Výstava Karpatská kraslica 2023 je v Galerijnej sieni Oresta Dubaya Vihorlatského múzea v Humennom verejnosti prístupná od 16. marca do 30. apríla 2023.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_

H/AMFO ROBERTA SPIELMANNA 2023

**Virtuálna výstava 2. - 28. február 2023**

 Vihorlatské múzeum v Humennom ako organizátor regionálneho kola fotografickej súťaže a výstavy amatérskej fotografickej tvorby H/AMFO Roberta Spielmanna 2023 v rámci 51. ročníka celoštátnej postupovej súťaže a výstavy amatérskej fotografickej tvorby AMFO pozýva verejnosť na virtuálnu výstavu súťažných diel H/AMFO Roberta Spielmanna 2023. Prezentáciu výstavnej kolekcie tvorí 62 fotografií od tridsiatich nominovaných autorov.

 Do aktuálneho ročníka regionálneho kola súťaže amatérskej fotografickej tvorby pre okresy Humenné, Snina a Medzilaborce sa zapojilo štyridsať amatérskych fotografov. Oproti minulým ročníkom ide o takmer trojnásobný nárast záujmu amatérskych fotografov o konfrontáciu a prezentáciu svojej tvorby. Najvyšší nárast účastníkov súťaže zaznamenala kategória mladých tvorcov v skupine autorov do pätnásť rokov. Súťaž prebiehala v troch vekových skupinách a štyroch výrazovo-umeleckých kategóriách.

 Odborná porota v zložení Mgr. art Juraj Starovecký (predseda poroty), Ing. Igor Šimko a Mgr. Viliam Ondo posudzovala celkom 93 súťažných fotografií. Do krajského kola súťaže postúpilo bez určenia poradia s udelením Ocenenia a Čestného uznania devätnásť súťažiacich bez určenia poradia. K výstavnej prezentácii diel postúpila porota 62 fotografií od tridsiatich autorov. Výstava bude verejnosti v on-line priestore na www.muzeumhumenne.sk /Múzeum na doma/ prístupná dlhodobo do konca kalendárneho roka 2023.

Mgr. Jana Fedičová

Vihorlatské múzeum v Humennom

NÁRODNÝ TÝŽDEŇ MANŽELSTVA 2023

PREHLIADKA KAŠTIEĽSKÝCH KOMNÁT

**13. - 17. február 2023**

 Vihorlatské múzeum v Humennom sa svojim podujatím Prehliadka kaštieľskych komnát pripája k celosvetovej kampani podpory inštitúcie manželstva v rámci Národného týždňa manželstva 2023. Kampaň tohtoročnej týždennej iniciatívy a podporných aktivít Národného týždňa manželstva prebieha na Slovensku v čase od 13. do 19. februára 2023 pod spoločným tematickým mottom - Odkaz.

 Vihorlatské múzeum v Humennom pozýva počas pracovných dní od 13. do 17. februára 2023 v čase od 10. do 15. hodiny do svojich priestorov umelecko-historickej expozície na prehliadku kaštieľskych komnát v renesančnom kaštieli v Humennom. Návštevu múzea v tomto termíne nie je potrebné ohlasovať vopred. Pre manželské páry je návšteva múzea v tomto termíne zdarma.

 Prehliadková trasa v kaštieľskych komnatách ponúka lektorský výklad zameraný na históriu a osudy manželských párov a členov jedného z najvplyvnejších uhorských šľachtických rodov v  19. storočí a zároveň posledného šľachtického rodu, ktorý obýval humenský kaštieľ, rod Andrassy. Život aristokracie v humenskom kaštieli predstavujeme prostredníctvom zachovanej a zreštaurovanej pôvodnej architektúry, interiérovej výzdoby a dobového zariadenia. Súčasťou výkladu je prezentácia ukážok historických umeleckých predmetov tvoriacich pozostalosť Andrassyovskej dynastie v Humennom, ako aj vzácnej rodovej portrétovej zbierky, ktorá je súčasťou súbornej kaštieľskej historickej obrazovej kolekcie s vyše šesťdesiatimi portrétmi a krajinkami.

 Múzejná aktivita v rámci Národného týždňa manželstva je zároveň historickým odkazom na  pôsobenie významnej osobnosti európskych dejín v osobe grófa Júliusa I. Andrassyho (1823 - 1890, uhorský veľkostatkár a politik, podporovateľ revolučného hnutia v roku 1848, prvý uhorský ministerský predseda v rokoch 1867 - 1871, uhorský minister zahraničných vecí v rokoch1871 - 1879), ktorého tohtoročné 200. výročie narodenia si pripomínajú mnohé inštitúcie nielen na Slovensku. Vihorlatské múzeum sídliace v renesančnom kaštieli rodu Andrássy v Humennom svojou múzejnou a prezentačnou činnosťou v tomto roku upriamuje pozornosť na cyklus podujatí Rok Júliusa I. Andrassyho v Slovenskom národnom múzeu – Múzeu Betliar.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KARPATSKÁ KRASLICA 2023

 Vihorlatské múzeum v Humennom ako vyhlasovateľ a hlavný organizátor medzinárodnej súťaže a výstavy kraslíc Karpatská kraslica, vyhlasuje 31. ročník medzinárodnej súťažno-prezentačnej výstavy Karpatská kraslica 2023. Podujatie prebieha v spolupráci s Krajskou organizáciou Únie žien Slovenska v Prešove, Okresnou organizáciou Únie žien Slovenska v Humennom a mestom Humenné.

 Cieľom medzinárodnej súťaže je uchovávanie a prezentácia tradície zhotovovania kraslíc ako významného prvku kultúrneho dedičstva karpatského regiónu. Snahou múzea je zároveň vyhľadávať tvorcov kraslíc a vytvárať priestor na tvorivú konfrontáciu, štúdium tradičnej kultúry, rozvoj tvorivosti a technickej zdatnosti detí, mládeže a dospelých z rôznych regiónov Slovenska a zahraničia.

 Do súťaže Karpatská kraslica 2023 sa môžu zapojiť autori kraslíc bez vekového obmedzenia z územia Slovenska a zahraničia poskytnutím svojej kolekcie kraslíc. Do súťaže je možné poskytnúť maximálne desať kusov kraslíc. Kraslice môžu byť zhotovené na akomkoľvek podklade a akoukoľvek tradičnou alebo modernou technikou zdobenia.

 Súťažné kolekcie kraslíc je potrebné osobne alebo poštou doručiť spolu s  Návratkou-Karpatská kraslica 2023 (nachádza sa na www.muzeumhumenne.sk) na adresu Vihorlatského múzea v Humennom: Vihorlatské múzeum v Humennom, Námestie slobody 1, 066 01 Humenné **do 1. marca 2023.**

 Vyhodnotenie súťaže odbornou porotou a slávnostné odovzdávanie ocenení a cien  sa uskutoční v rámci slávnostnej vernisáže výstavy Karpatská kraslica 2023 dňa 16. marca 2023 o 15. hodine v koncertnej sieni Vihorlatského múzea v Humennom. Súťažné kolekcie kraslíc budú v rámci výstavy Karpatská kraslica 2023 vystavené v Galerijnej sieni Oresta Dubaya Vihorlatského múzea v Humennom od 16. marca do 30. apríla 2023.

 Návratka-Karpatská kraslica 2023a podrobné informácie o súťažných podmienkach súťaže sa nachádzajú v Štatúte súťaže Karpatská kraslica 2023 na www.muzeumhumenne.sk /Aktuality /Karpatská kraslica 2023. Informácie a kontakt: Tel. č.: +421 57 775 2240, E-mail: sekretariat1@muzeumhumenne.sk

Mgr. Jana Fedičová

Vihorlatské múzeum v Humennom

Šaliansky maťko j. c. hronského

**31. január 2023**

 Vihorlatské múzeum v Humennom v rámci osvetovej činnosti ako organizátor súťaže pripravuje dňa 31. januára 2023 so začiatkom o 8.30 hod. okresnú časť 28. ročníka súťaže v prednese slovenskej povesti Šaliansky Maťko Jozefa Cígera Hronského. Postupová súťaž prebieha v štyroch kolách. Vo Vihorlatskom múzeu v Humennom prebieha po školských kolách v okrese Humenné okresné kolo súťaže. Uzávierka prihlasovania do súťaže na základe písomnej prihlášky je do 23. januára 2023 prostredníctvom e-mailovej adresy:

osveta1@muzeumhumenne.sk

Kontakt: Ing. Lenka Vašková, 057 775 2240

 Súťažná prehliadka slovenských povestí a žiackych tvorivých a literárnych schopností je určená pre žiakov 2. - 7. ročníka základných škôl a žiakov reálnych gymnázií (tried prima a sekunda) v troch vekových kategóriách. Repertoár súťažnej deklamácie každého súťažiaceho pozostáva z  prednesu jednej povesti ľubovoľného slovenského autora v rozsahu najviac šiestich minút. Víťazi jednotlivých kategórií postupujú do krajského kola súťaže, ktoré sa uskutoční do 28. marca 2023.

 Partnerom okresného kola 28. ročníka súťaže v prednese slovenskej povesti Šaliansky Maťko Jozefa Cígera Hronského v  Humennom je celonárodná slovenská kultúrna ustanovizeň Matica slovenská.

Mgr. Jana Fedičová

Vihorlatské múzeum v Humennom

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

H/AMFO ROBERTA SPIELMANNA 2023

**On-line súťaž a prezentácia**

 Vihorlatské múzeum v Humennom ako organizátor regionálneho kola fotografickej súťaže amatérskej fotografickej tvorby H/AMFO 2023 pre autorov z okresov Humenné, Snina a Medzilaborce vyhlasuje regionálne kolo 51. ročníka celoštátnej postupovej súťaže a výstavy amatérskej fotografickej tvorby AMFO 2023. Aktuálne regionálne kolo pre okresy Humenné, Snina a Medzilaborce bude prebiehať iba v digitálnej podobe na [www.muzeumhumenne.sk](http://www.muzeumhumenne.sk)

 Ukončenie on-line prihlasovania do súťaže a uzávierka zasielania fotografií cez portál vyhlasovateľa celoštátnej postupovej súťaže Národného osvetového centra je na: **https://www.nocka.sk/sutaze-a-prehliadky/amfo/** **do 20. januára 2023**. Rovnaký dátum je pre autorov fotografií termínom k zaslaniu fotografických diel v digitálnej podobe na e-mailovú adresu Vihorlatského múzea v Humennom: **osveta1@muzeumhumenne.sk**

**Kontakt: Ing. Lenka Vašková, tel. č.: 057 775 2240, e-mail: osveta1@muzeumhumenne.sk**

 Každoročne vyhlasuje Národné osvetové centrum odporúčanú tému (nie je povinná). Tohtoročným tvorivým mottom je IDENTITA. Súťažné práce v tvorivých kategóriách čiernobiela a farebná fotografia v troch vekových kategóriách a tvorivých kategóriách multimediálna tvorba a cykly a seriály, spoločných pre všetky vekové kategórie, vyhodnocuje odborná porota.

 Vernisáž výstavy sa v tomto roku nebude konať. Prezentácia súťažných diel bude prístupná na https://www.muzeumhumenne.sk od 2. februára 2023. Informácie a propozície k súťaži sa nachádzajú na portáli Národného osvetového centra: https://www.nocka.sk/sutaze-a-prehliadky/amfo/ a na www.muzeumhumenne.sk

Mgr. Jana Fedičová

Vihorlatské múzeum v Humennom